ועדת העלייה, הקליטה והתפוצות, כנסת 16, פרוטוקול מספר 289, 2006-03-06 11:00

קולט אביטל: שלום, אני פותחת את ישיבת הוועדה.

קולט אביטל: אנחנו מקדמים בברכה את מנכ"ל הסוכנות היהודית ואת דני קורן, חבר חדש בוועדה, נציג מפלגת העבודה.

קולט אביטל: אנחנו מנצלים את העובדה שיותר מאוחר נקיים ישיבה בנושא דומה, עיכוב עלייתם ארצה של עולים פוטנציאלים מאוקראינה.

קולט אביטל: אנחנו החלטנו לקיים את הדיון הזה בדחיפות לאור דיווחים שקיבלנו, שההחלטה שקיבלה הממשלה בפברואר 2005 איננה מקוימת.

קולט אביטל: התקבלה החלטה בממשלה בראשותו של אריאל שרון, שמספר העולים שיגיע מאתיופיה יוכפל החל מחודש יוני.

קולט אביטל: בעקבות הבחירות באתיופיה היו עיכובים.

קולט אביטל: נאמר לנו, כי ברגע שתהייה ממשלה חדשה ממשלת ישראל תחתום עם אתיופיה הסכם.

קולט אביטל: אנחנו התבשרנו כי אכן הדבר הזה הוסדר, וכי ממשלת אתיופיה אינה רואה כל בעיה להכפיל את מספר העולים בתנאים מסוימים, שהדבר לא ייעשה כמבצע שיגרור אחריו קבוצות נוספות.

קולט אביטל: לכן, אנחנו חשבנו שלאחר ההסכם עם ממשלת אתיופיה ולאחר שהדבר הזה התקבל בממשלה, גם הביצוע יחל.

קולט אביטל: אתמול התבשרנו, כי ההחלטה לא מבוצעת כי לממשלה אין כסף.

קולט אביטל: אני מוכרחה לומר, כי זו לא הפעם הראשונה שהממשלה מקבלת החלטות ולא נותנת להן ביטוי בתקציב.

קולט אביטל: אני יודעת כי תקציב 2006 עוד לא הונח וכי אנחנו חיים מן היד לפה.

קולט אביטל: כל זה טוב ונכון, אבל כאשר התקבלה ההחלטה בשנת 2005, אפשר היה לתת לזה ביטוי תקציבי בתקציב של 2005.

קולט אביטל: לפי מה שאני יודעת, גם זה לא קרה.

קולט אביטל: אני ארצה לשמוע מהגורמים השונים, על המצב הקיים היום.

קולט אביטל: אני הבנתי שאנשים חזרו מאתיופיה וקיבלו רושם מהסבל המיותר שעוברים שם היהודים.

קולט אביטל: אני אבקש מנציג הסוכנות שידווח לנו על כך, ואחר כך נשמע את נציג הקליטה.

משה ויגדור: בעבר, הסוכנות היתה מעורבת בהעלאת שארית יהודי אתיופיה.

משה ויגדור: נערכו דיונים בנושא, כאשר בסוף ינואר 2005 התקבלה החלטה, כי צריך להכפיל את כמות העולים בחודש מ-300 עולים ל-600 עולים.

משה ויגדור: בעקבות כך מונו כמה ועדות.

משה ויגדור: מונתה ועדת שרים בראשותו של אופיר פינס, שר הפנים לשעבר, וועדה מקצועית בראשות מנכ"לית משרד הקליטה, ועדה בין משרדית.

משה ויגדור: העבודה של הוועדה הזאת הסתיימה בהערכה תקציבית וסדרת הערות לדרך בה תתבצע המשימה.

משה ויגדור: במקביל קוים משא ומתן, שהתעכב בגלל הבחירות.

משה ויגדור: ההסכם קיים, אבל חסר בו פרט שמשרד הפנים אמור להשלים, מספר האנשים שיגיעו ארצה בפרק זמן נתון.

משה ויגדור: רק אז אפשר יהיה לבצע את המשימה.

קולט אביטל: אפשר להשלים את הכמות, שעליה אנחנו מדברים, בטווח הארוך.

קולט אביטל: זה לא צריך למנוע מאיתנו לאפשר לאנשים שהם זכאי עלייה לבוא לכאן בינתיים.

קולט אביטל: משרד הפנים רגיל לסחבת של כמה שנים.

משה ויגדור: אני מוכרח לציין, שמשרד הפנים משתף פעולה.

משה ויגדור: אנו מקיימים איתו דיונים מקצועיים ואינטנסיביים.

משה ויגדור: אנחנו בקשר שוטף איתם.

משה ויגדור: בהתאם להסכם, יש צורך להוסיף מספר ולקצוב זמן בו התהליך ייגמר, כיוון שאלה היו הדרישות של ממשלת אתיופיה.

משה ויגדור: התהליך לא התחיל עדיין, בגלל שהועלו הנושאים התקציביים.

משה ויגדור: התקציב שדובר עליו היה מיליארד דולר לשלוש שנים, לאותה דלתה של האצת העלייה מ-300 ל-600.

משה ויגדור: בתוך התקציב הזה היה גלום 100,000,000 דולר, שהקהילות היהודיות התחייבו לגייס.

משה ויגדור: בתוך התקציב הזה יש סכום המיועד להמשך תחזוקת הקומפאונד, המחנות בגונדר ואדיס, כולל הכשרה מקצועית, לימוד עברית, פעולות רפואיות והכנה לעלייה.

משה ויגדור: בתוכו יש בו גם אלמנט של מרכזי קליטה, וסכום כספי לפרוייקט הלאומי האתיופי ולפקט, פרוייקט מיוחד של הג'וינט להכשרה והעשרת יהודים.

קולט אביטל: כלומר, הסכום שעליו אתה מדבר כבר כולל את כל נושא הקליטה כאן למשך 3 שנים.

משה ויגדור: זה 100,000,000 דולר מתוך המיליארד דולר.

קולט אביטל: כאשר אתם הגעתם לסכום הזה, אתם ודאי לקחתם מספר משוער.

משה ויגדור: דובר על כ-13,000 עולים במשך 3 שנים.

משה ויגדור: הסיפור של מרכזי הקליטה הוא לב העניין.

משה ויגדור: אנחנו מאמינים שהעולים לא צריכים להיות יותר מ-12 עד 14 חודשים במרכזי קליטה.

משה ויגדור: זו תקופה שבה צריך להאיץ את התהליך של הגיור, על מנת שתוך 14 חודש יהיה תהליך גיור כהלכה.

משה ויגדור: לאחר מכן מצפים שיהיה תקציב למתן מענקים למשכנתאות או לרכישת דיור בצורה של מענק, 50,000 דולר למשפחה.

קולט אביטל: קודם זה היה יותר.

קולט אביטל: אתם עדכנתם את זה.

משה ויגדור: להפך.

משה ויגדור: היתה בקשה להגדיל את הסכום ל-65,000 שקלים, מתוך טענה שסכום כזה מאלץ את האוכלוסייה לקנות דירה במקומות מסוימים בלבד.

קולט אביטל: בסכום של 60,000 שקלים לא ניתן לקנות דירה בשום מקום נורמלי בארץ.

משה ויגדור: המחשבה היתה להגדיל את המענק לסכום של 60,000 שקלים.

משה ויגדור: זה נכון, שככל שהתהליך התקדם התברר שהתקציב לא הוכנס לתקציב המדינה.

משה ויגדור: לתקציב המדינה לשנת 2006, התקצוב לעניין הזה לא יכול להיכנס.

משה ויגדור: התקציב של שנת 2005 הוא תקציב המאפשר קליטה של 300 עולים בחודש.

משה ויגדור: התקציב הזה כולל את כניסתם למרכזי הקליטה, כולל את היציאה להכשרות מקצועיות והכשרות לגיור, כולל את כל העניין של החינוך ושל הבריאות, וכל האלמנטים של הדיור.

משה ויגדור: ברגע שזה לא נמצא בתקציב של 2006, לא ניתן להתחיל את התהליך.

משה ויגדור: הקהילות היהודיות בצפון אמריקה, שמאוד מעורבות בכל התהליך, היו מאוד מוטרדות מהתהליך.

משה ויגדור: הן מבינות שאין תקציב בשנת 2006 וצריך להמתין עד יוני, אז ישתחרר התקציב.

משה ויגדור: הן מאוד מעורבות גם במה שקורה באתיופיה.

משה ויגדור: היתה משלחת של ה-U.J.C וגם משלחת ה-U.I.A קנדה, שחזרו לאחרונה מאתיופיה.

משה ויגדור: הם הגיעו לפה וראו את שלבי הקליטה, הם ליוו את העולים בהגיעם לישראל.

משה ויגדור: הם מאוד מעורבים בכל ההליך.

משה ויגדור: הם כל הזמן מבקשים עדכונים.

משה ויגדור: לפני כשבועיים הם היו אצל ממלא מקום ראש הממשלה ודנו בנושא הזה.

משה ויגדור: הם מבינים את המצב המיוחד הקיים, שבעקבותיו מדברים על כך שתהליך העלייה המואץ יחל בסביבות יוני.

משה ויגדור: בינתיים ממשיך ההליך של הבאת 300 עולים בחודש.

משה ויגדור: אני מוכרח לציין, כי הליך בדיקת הזכאויות נעשה על ידי משרד הפנים והסוכנות.

משה ויגדור: הסוכנות העמידה לכך 3 אנשים, שנמצאים שם ומבצעים את התהליך.

משה ויגדור: התהליך הוא תהליך איטי.

משה ויגדור: נכון להיום הרשימה של זכאי העלייה איננה כוללת יותר מ- 1,500 איש.

קולט אביטל: אני הבנתי, שמדובר ב-2,400 איש.

משה ויגדור: התהליך הוא תהליך איטי, והוא דורש בדיקות אימות שם וכאן.

משה ויגדור: הסוכנות מקיימת דיונים עם נקוט, הארגון שמחזיק את המחנות.

משה ויגדור: לפני יומיים קיימנו שיחה לגבי המשך תחזוקת המחנות, תוך שמירה על יום הלימודים הארוך ופרוייקט ההזנה של אמהות וילדים.

משה ויגדור: בנוסף, אנחנו נערכנו להיכנס לאזור.

משה ויגדור: אנחנו הצהרנו, כי הסוכנות יכולה להיכנס לאדיס ולגונדר תוך 48 שעות, ולהפעיל תוכנית שלמה בעזרת בנות שירות לאומי, כוח הוראה שיגיע מפה, הג'וינט, שיסייע בתחום הבריאות והרווחה, "אורט", שיסייע בהכשרה המקצועית.

משה ויגדור: מבחינתנו, תוך 48 שעות אנחנו יכולים להיות שם.

משה ויגדור: כרגע, יש הבנה שאנחנו נתחיל את הפרוייקט הזה ביוני 2006.

קולט אביטל: אני רוצה להביא לפניכם שני מסמכים.

קולט אביטל: בהודעה לעיתונות מה-17 בינואר 2005 נאמר: "ראש הממשלה אריאל שרון החליט להעלות את כל בני הפלשמורה עד שנת 2007.

קולט אביטל: כפועל יוצא מהחלטה זאת החליט ראש הממשלה כי החל מיוני 2005 יוכפל מספר העולים.

קולט אביטל: זאת הודעה של ראש הממשלה מה-17 בינואר.

קולט אביטל: זה נכון שזה לא היה בידנו, כי עדיין לא היה הסכם עם ממשלת אתיופיה.

קולט אביטל: מנובמבר היה אפשר לעשות משהו, כיוון שההסכם היה כבר קיים.

קולט אביטל: בהחלטת הממשלה מה-10 במרץ 2005 נאמר: "בהמשך להחלטת אתפ 2 של ועדת השרים לעניין שארית יהודי אתיופיה, הוחלט להביא עד סוף שנת 2007 לישראל כ-13,000 בני פלשמורה".

קולט אביטל: אנו רואים, כי ישנה הודעה של ראש ממשלה שמגובה עם החלטת ממשלה, ושום דבר לא קרה.

קולט אביטל: אני אבקש מחנוך צמיר, לומר לנו למי הם פנו, ומי סרב לתת את התקציב הנדרש.

קולט אביטל: הבוקר דיברתי עם שרת החוץ שהיא גם שרת המשפטים, וכאשר דיברתי איתה היא נזכרה שהיא גם שרת הקליטה, והיא אמרה לי: "לא נתנו לי כסף.

קולט אביטל: יתנו לי כסף-אני אקלוט.

קולט אביטל: לא נותנים לי- אני לא אקלוט".

חנוך צמיר: אני האחרון שאסתור את דברי השרה שלי.

חנוך צמיר: הוועדה הבין משרדית, שעמדה בראשה מנכ"לית משרד הקליטה, ריכזה תוכנית כוללת תלת שנתית לקליטת בני הפלשמורה, שהוצגה כאן באוקטובר.

חנוך צמיר: לאחר מכן, אמורה היתה להתכנס ועדת השרים בראשות ראש הממשלה, כדי לתת את האר הירוק לצאת לדרך.

חנוך צמיר: אנחנו תכננו להציג באותה ישיבה נושאים מהותיים ולא פתורים.

חנוך צמיר: בדברי המנכ"ל הוזכרו דברים שונים, כמו נפח המשכנתאות וגודלן.

חנוך צמיר: אנחנו צריכים לראות את הדברים לאורך זמן.

חנוך צמיר: אנחנו צריכים לדאוג לכך שאנשים ייצאו ממרכזי הקליטה ויגיעו למקומות לא חלשים, אליהם הם מגיעים היום.

חנוך צמיר: זו הסוגיה המרכזית שהיתה אמורה להיות מוצגת בפני ועדת השרים.

קולט אביטל: האם התוכנית גם כללה הכשרה מקצועית, או רק לימודי יהדות?

חנוך צמיר: התוכנית הכוללת נגעה בהרבה מאוד תחומים: תעסוקה, בריאות, חינוך ודיור, ולכן כל משרדי הממשלה הרלוונטיים היו חלק מהתוכנית הזאת.

חנוך צמיר: היא לא התקיימה מהסיבות המובנות.

חנוך צמיר: הישיבה היתה אמורה להתבצע בסוף שנת 2005, והיא נדחתה פעמיים מסיבות הקשורות ללשכת ראש הממשלה.

חנוך צמיר: בסופו של דבר נקבע מועד ב-2006, והיא לא התקיימה.

חנוך צמיר: נאמר לי, כי מסרו לך את הדברים מלשכת ראש הממשלה.

חנוך צמיר: נמסר לי מלשכת ראש הממשלה, כי הם מתכוונים לזמן את ועדת השרים הזאת בראשות ממלא ראש הממשלה, במהירות האפשרית, כדי להתייחס לנקודות הדורשות פתרון, וכדי להפעיל את התוכנית.

קולט אביטל: זאת אומרת, שאני הייתי אמורה לקבל מסר על מועד בלתי ידוע.

קולט אביטל: מזל שהמסר הזה לא הגיע אלי במישרין.

קולט אביטל: יש פה סחבת בלתי מובנת.

אבהרם נגוסה: זה מאוד מצער.

אבהרם נגוסה: זה לא בסדר לשים החלטות בתוך מגירה ולשחק בחיי בני אדם.

אבהרם נגוסה: בזמן הזה ילדים יהודים מתים באתיופיה.

אבהרם נגוסה: זה באחריות כולם, בעיקר באחריותו של משרד הקליטה.

אבהרם נגוסה: ההחלטה הראשונה של הממשלה התקבלה ב-16 לפברואר 2003.

אבהרם נגוסה: ההחלטה השנייה התקבלה בינואר 2005.

קולט אביטל: ההחלטה שהתקבלה בינואר 2003 לא דיברה על הכפלת המספר.

אבהרם נגוסה: נכון.

קולט אביטל: ההחלטה על הכפלת מספר העולים התקבלה לאחר לחץ של מספר חברי כנסת.

קולט אביטל: מספר חברי כנסת העבירו מכתב לראש הממשלה, ואז ראש הממשלה קיבל החלטה וגיבה אותה בהחלטת ממשלה.

אבהרם נגוסה: ההחלטה התקבלה בפברואר 2005.

אבהרם נגוסה: ביוני 2005 היה צורך להתחיל ביישום התוכנית הזאת.

אבהרם נגוסה: מאז עברה יותר משנה.

אבהרם נגוסה: הסוכנות היהודית וג'וינט יכולים לתת לפחות סיוע לאנשים שם, אוכל וחינוך.

קולט אביטל: זה נעשה.

אבהרם נגוסה: זה לא נעשה.

אבהרם נגוסה: הסוכנות לא נותנת גרוש לאנשים האלה.

אבהרם נגוסה: הג'וינט נותן את מה שהיה נותן כל הזמן, טיפול רפואי מינימלי.

אבהרם נגוסה: אין שום שינוי.

אבהרם נגוסה: באדיס אין מערכת סיוע.

אבהרם נגוסה: בגונדר יש רק את מה שנאקוג' נותנת.

אבהרם נגוסה: הסוכנות הולכת, מבקרת וחוזרת.

אבהרם נגוסה: הפדרציות, הולכות, מצלמות וחוזרת.

אבהרם נגוסה: האנשים האלה זקוקים שיעלו אותם לפה.

אבהרם נגוסה: אם זה עדיין לא אפשרי, צריך לתת להם סיוע.

אבהרם נגוסה: הסוכנות, הג'וינט והממשלה לא יכולים לברוח מהאחריות הזאת.

אבהרם נגוסה: משרד הקליטה עוצרת את הדבר הזה.

אבהרם נגוסה: מה זאת אומרת אין תקציבים?

אבהרם נגוסה: רק לעניין של העלייה מאתיופיה פתאום אין תקציבים.

אבהרם נגוסה: היום ממשלת אולמרט מפעילה את תוכנית "הספר השחור" לעולי אתיופיה.

קולט אביטל: מר אלרון, מה אתה יכול לומר לנו על תחולתו של ההסכם?

קולט אביטל: האם מבחינת ממשלת אתיופיה יש מניעה להביא כרגע 600 עולים בחודש?

יורם אלרון: אין שום מניעה.

יורם אלרון: בחודש נובמבר ניתן אור ירוק להתחיל באופן מידי בהעלאת יהודי אתיופיה.

קולט אביטל: מה אנחנו שומעים מהשגרירות באתיופיה?

קולט אביטל: האם המצב כל כך קשה במחנות?

קולט אביטל: אומרים לנו שיש החמרה במצב ואנשים מתים.

קולט אביטל: אנחנו קיבלנו דיווח מהג'וינט, כי רופאים שלהם נמצאים שם ואין מקרים כאלה.

קולט אביטל: אני רוצה לדעת מה המצב, לפי הדיווחים שאתם מקבלים.

יורם אלרון: המצב לא פשוט, אבל מהדיווחים שאנחנו מקבלים לא עולה שישנה החמרה.

יורם אלרון: הדרישה של ממשלת אתיופיה, לקבל את המספר הסופי של הזכאים, אינה תנאי להתחיל ביישום החלטת הממשלה.

קולט אביטל: אני מודה לך על ההבהרה הזאת.

קולט אביטל: אני לא הייתי רוצה שמישהו יאחז בזה כתירוץ, למה אי אפשר להתחיל בביצוע התוכנית.

קולט אביטל: אפשר להתחיל בביצוע התוכנית, ובמקביל להשלים את העבודה.

אלי ולק: אני מאוד מעורב במה שקורה בשטח.

אלי ולק: אני רוצה להגיד, כי הטיפול של הג'וינט הוא מאוד טוב, גם מבחינה רפואית וגם מבחינת העזרה שניתנת לאנשים שהם במצב של תת תזונה.

אלי ולק: הג'וינט דיווח למשלחת האחרונה, כי התמותה ירדה בעשרות אחוזים.

אלי ולק: בעצם אין תמותה ממחלות.

אבהרם נגוסה: אלי, תגיד את האמת.

אלי ולק: זה לא אומר שהמצב איננו קשה.

אלי ולק: באדיס הקומפאונד איננו פועל.

אלי ולק: אנשים נמצאים ברשות עצמם ומקבלים רק טיפול רפואי מהג'וינט.

אלי ולק: באדיס ובגונדר היו שני מחנות יום, שבהם הילדים לומדים ומקבלים הזנה, והמבוגרים לומדים יהדות ומקבלים סיוע.

אלי ולק: המצב הזה ממשיך להתקיים בגונדר, ומצבם של אלה המועמדים לעלייה בגונדר הוא הרבה יותר טוב.

אלי ולק: באדיס, מאז שהתחילו הבעיות בין הממשלה לבין נאקוג', הקומפאונד נסגר.

קולט אביטל: אם כך, איפה נמצאים כל האנשים שמחכים?

אלי ולק: הם נמצאים בבתים שלהם.

אלי ולק: הסיוע היחידי שהם מקבלים, זה סיוע של הג'וינט בתחום הרפואי ומעט מאוד אוכל.

אלי ולק: בגונדר המצב שונה לחלוטין.

קולט אביטל: מטעם מי אתה נסעת לשם?

אלי ולק: מטעם הסוכנות היהודית.

קולט אביטל: כלומר, אתה אומר כי הג'וינט משלם והסוכנות לא.

משה ויגדור: גם הסוכנות משלמת.

אלי ולק: אני לא אמרתי מי משלם את הכסף.

אלי ולק: אני מדבר על כך, שבפועל יש שתי מרפאות של הג'וינט, באדיס ובגונדר.

אלי ולק: בגונדר עדיין פועל מחנה מטעם הנאקוג'.

קולט אביטל: את זה שמענו.

קולט אביטל: אני שואלת, מי מחזיק את האנשים באדיס, ומה תרומתה של הסוכנות היהודית לכך.

אלי ולק: אין תרומה של הסוכנות היהודית לאדיס, כמו שאין תרומה בגונדר, עד שלא תהיה החלטה אחרת.

קולט אביטל: במי תלויה ההחלטה הזאת?

קולט אביטל: למה אתם מחכים?

משה ויגדור: צריך לראות את התמונה בשלמותה.

משה ויגדור: הסוכנות מעורבת שם באופן שוטף.

משה ויגדור: הסוכנות מחזיקה שם משלחת, כאשר כל חודש עולים משם 300 איש.

משה ויגדור: הסוכנות מטפלת באנשים ומכינה אותם.

אבהרם נגוסה: אתם דואגים רק לכרטיס טיסה.

משה ויגדור: זה לא רק כרטיס טיסה.

משה ויגדור: אנחנו מדברים על בדיקות רפואיות, חיסונים, הכשרה והכנה.

משה ויגדור: בנוסף, הם יושבים שבוע בשגרירות שהסוכנות מתפעלת.

משה ויגדור: מדובר על פעילות כוללת, ולא רק טיסות.

משה ויגדור: הסוכנות מעורבת בפעילות שם.

משה ויגדור: הסוכנות היא הגוף הישראלי הבולט ביותר, מלבד השגרירות שעושה את עבודתה הדיפלומטית, שנמצא בשטח, מסתובב במחנות, מחזיק 3 קונסולים שבודקים זכאויות על חשבונו ומשקיע שם כסף רב.

משה ויגדור: צריך לזכור, כי נאקוג' לא נתנה לאף אחד דריסת רגל למחנו.

משה ויגדור: הסיבה שהקומפאונד באדיס נסגר, זה משום שהיתה החלטה של הממשלה באתיופיה שהיא לא מעונינת שנאקוג’ תמשיך להחזיק את הקומפאונד באדיס.

קולט אביטל: היה הסכם שכאשר הנאקוג’ יוצא, אתם נכנסים במקומם.

משה ויגדור: רק כאשר נוכל להביא את האנשים לארץ.

אבהרם נגוסה: אתה בעצמך חתמת על ההסכם.

משה ויגדור: לפני יומיים אנחנו שוחחנו עם אנשי נאקוג’.

משה ויגדור: אנחנו ביחד עם הu.J.C אנחנו מסייעים להם במימון כספי, על מנת להמשיך להפעיל את המחנות.

משה ויגדור: זו טעות לומר שאנחנו לא מסייעים.

משה ויגדור: עכשיו מגיע כסף מהפדרציות, בתיאום עם ה-U.J.C, על מנת להמשיך ולהפעיל את המחנות בגונדר, וגם באדיס יש עזרה קטנה.

משה ויגדור: באדיס רוב האנשים גרים בבתים.

משה ויגדור: זו מערכת שחיה, ולא מערכת של אנשים אשר ממתינים לעלייה.

משה ויגדור: באדיס יש 3,000-4,000 אנשים, כאשר במחנה בגונדר יש 8,000 איש.

משה ויגדור: זו אוכלוסייה שונה ומערכת חיים שונה.

משה ויגדור: בשיחה שניהלנו עם סגן מנהל ה-U.J.C, הג'וינט ואנשי הנאקוג’, הסוכנות הסכימה להפנות כספים מהמערכת שאמורה להגיע לסוכנות, לטובת נאקוג’.

משה ויגדור: זה לא נכון להגיד שהסוכנות לא מעורבת.

משה ויגדור: אם קורה משהו ברחוב, הסוכנות היא הראשונה שמקבלת דיווח.

משה ויגדור: אם יש בעיה בקומפאונד, חדר המצב שלנו הוא הראשון לדעת.

משה ויגדור: אנחנו גם שומרים על קשר עם אנשי נאקוג’.

משה ויגדור: לפני יומיים דיברנו על הבעיות שצצו בגונדר, כיוון שהמשטרה נכנסה לשם.

משה ויגדור: בדקנו מה הסיבה לכך, ומה אפשר לעשות.

משה ויגדור: הם העלו כמה בעיות, ואנחנו אמרנו שנעזור בפתרון.

משה ויגדור: אנחנו ערים לחלוטין למצב הזה.

משה ויגדור: בכינוס של חבר הנאמנים של ה-U.J.C שאלו, האם נכון שהסוכנות תיכנס היום למחנות.

משה ויגדור: היה קונצנזוס שזה לא נכון.

משה ויגדור: מומחיות הסוכנות, היא לא בניהול מחנות.

משה ויגדור: הסוכנות צריכה להיכנס, להפעיל מחנות, להכשיר את האנשים ולהביא אותם ארצה.

משה ויגדור: ההסכם עם נאקוג’ ועם ממשלת ישראל היה, שהסוכנות תיכנס רק כאשר נאקוג’ ייצא ואפשר יהיה להביא 600 עולים בכל חודש.

משה ויגדור: לא דובר על כך שהסוכנות תיכנס ותנהל את המחנות במצב בו ישנה עלייה של 300 עולים כל חודש.

משה ויגדור: בינתיים אנחנו מעורבים, יש מערכת שמטפלת ומתחזקת.

משה ויגדור: אנחנו לא שמענו על החמרה.

משה ויגדור: נציגי ה-U.J.C שהיו שם, חזרו לפה והתרשמו מאוד מהמערכת.

משה ויגדור: הם לא חשו שיש שם קטסטרופה, שמחייבת טיפול מיידי.

משה ויגדור: אנשי U.J.C שאינם אינטרסנטים, הלכו לראות מה המצב שם, ראו איך קולטים את האנשים פה, וראו את המערכת בצורה מאוזנת.

משה ויגדור: במערכת עצמה יש המון מעורבים, וצריך לראות את התמונה המאוזנת.

קולט אביטל: אני לא מבינה, מה הסוכנות עושה או מתכוונת לעשות.

קולט אביטל: אנחנו הבנו, שיש פה תהליך עם כמה צלעות.

קולט אביטל: הוחלט להכפיל את מספר העולים, וגם הוחלט על מספר כולל.

קולט אביטל: דובר גם על כך שנאקוג’ תצא מהמחנות, והסוכנות תקבל את האחריות על המחנות.

קולט אביטל: הסיבה לכך לא היתה רק ממשלת אתיופיה, אלא טענות שהיו לאנשים פה ובמשרד הקליטה לגבי ההתנהלות של נאקוג’.

קולט אביטל: אנחנו הבנו, שברגע שכל זה יוצא לפועל, האחריות על המחנות עוברת אליכם.

משה ויגדור: ההסכם שלנו עם נאקוג’, הוא שאנחנו מקבלים את האחריות על המחנות רק כאשר יש אישור להביא 600 עולים כל חודש לישראל.

קולט אביטל: אבל יש אישור.

משה ויגדור: אנחנו לא יכולים להביא 600 עולים בכל חודש לישראל.

משה ויגדור: נאקוג’ אמרו כי גם בהתחלה הם יהיו מעורבים, כי הם רוצים להיות בטוחים שאכן מגיעים 600 איש כל חודש.

משה ויגדור: ההסכמה שלנו עם נאקוג’, היא שאנחנו ניכנס למחנות רק כאשר אפשר יהיה להביא 600 עולים כל חודש.

קולט אביטל: זאת אומרת, שעד שלא תוכלו להביא בכל חודש 600 איש, הדברים ימשיכו להתנהל כך.

קולט אביטל: נאקוג’ ידחוף בכל יום עוד אנשים למחנות.

משה ויגדור: הוא לא דוחף כל יום עוד אנשים.

משה ויגדור: המערכת די יציבה כבר תקופה ארוכה.

משה ויגדור: יש אנשים שמחכים בכפרים.

משה ויגדור: אין תנועה בין גונדר ואדיס.

משה ויגדור: אני הייתי שם וראיתי כי יש אנשים שנמצאים בכפרים.

משה ויגדור: אנשים פונים, פותחים תיקים ומגישים בקשות.

משה ויגדור: זה לא מצב אידיאלי, אבל המערכת היא מאוזנת.

קולט אביטל: להחלטה שאתם נכנסים במקום נאקוג’ לנהל את המחנות, היו כל מיני סיבות.

קולט אביטל: מה מונע מכם לקחת פיקוד ואחריות על הנושא הזה גם כאשר מביאים רק 300 עולים כל חודש?

משה ויגדור: ההבנה אליה הגענו עם הממשלה ועם נאקוג’, היא שאנחנו נכנסים למחנות רק כאשר ניתן להביא 600 איש בחודש.

משה ויגדור: לא דובר אף פעם שהסוכנות תיכנס למחנות, אלא רק כאשר תהיה יכולת להביא בכל חודש 600 איש לארץ.

קולט אביטל: כמה אנשים יושבים במחנות האלה?

משה ויגדור: בגונדר יש 8,000 איש.

משה ויגדור: באדיס יש קבוצה קטנה ששומרת על המחנה.

משה ויגדור: יש שם גם שני ספרי תורה.

משה ויגדור: נאקוג’ שוקל לסגור אותו ולהוציא את שני ספרי התורה.

משה ויגדור: הוא גם מבין שאין טעם להשקיע שם כסף על חודש.

משה ויגדור: המחנה היחיד הוא בגונדר, כאשר כל חודש עולים ממנו אנשים לארץ.

משה ויגדור: יש לנו שם משלחת שעוכבת אחרי הדברים.

משה ויגדור: ישנה חלוקה בין הארגונים השונים.

משה ויגדור: ההבנה של כולם, היא שאנחנו נכנסים למחנות כאשר מתחילים להביא לפה 600 איש בכל חודש.

משה ויגדור: נאקוג’ לא מוכן שניכנס למחנות מבלי שאפשר להעלות לארץ 600 איש בכל חודש.

משה ויגדור: הדברים קשורים אחד לשני.

קולט אביטל: אני לא מבינה מה זה קשור.

קולט אביטל: אני לא מבינה מה זה קשור למספר האנשים שנשלחים לארץ.

קולט אביטל: מה פירוש, שאתם נכנסים ולא מנהלים כי אין לכם ניסיון?

קולט אביטל: מי ינהל את המחנות?

משה ויגדור: המחנות מנוהלים על ידי נאקוג’, שמקבל כספים מפדרציות אמריקניות.

קולט אביטל: נניח שביוני 2006 אתם תיכנסו למחנות, מה תעשו אז?

קולט אביטל: האם לא תנהלו אותם?

משה ויגדור: כאשר יהיה אישור להביא 600 איש לישראל, אנחנו ניכנס למחנות.

משה ויגדור: היתה סדרה של הסכמים עם נאקוג’, הממשלה והפדרציות.

משה ויגדור: היה ברור כי החבילה היא חבילה שלמה.

משה ויגדור: לא דובר אף פעם על כך שהסוכנות תיכנס, תנהל מחנות ולא תהיה עלייה.

משה ויגדור: כרגע המצב יישאר כפי שהוא, עד אשר יהיה אישור להביא 600 איש כל חודש.

משה ויגדור: כאשר הסוכנות תיכנס למחנות, הניהול לא יהיה ברמה של היום.

משה ויגדור: כל התהליך, הוא תהליך של הכנת עלייה.

משה ויגדור: לא מדובר על ניהול מחנות כפי שנאקוג’ עושה.

משה ויגדור: מדובר על הכנת עלייה.

משה ויגדור: הכוונה היא, ללימוד עברית ויהדות, תהליך שלם הקשור לקליטתם לארץ.

קולט אביטל: אם אתם לא תנהלו את המחנות, ותפקידכם העיקרי יהיה להכין את 600 האנשים האלה לעלייה, מי ינהל את המחנות ומי יהיה אחראי להזרמתם של אנשים למחנות במקום אלה שיצאו?

משה ויגדור: אין שאלה, מי אחראי.

משה ויגדור: ישנם 8,000 איש שמחכים, ועוד מספר אנשים בכפרים שמחכים לדעת אם הם זכאים או לא.

משה ויגדור: ברגע שהם ידעו שהם זכאים, הם יגיעו למחנה.

משה ויגדור: כרגע יש 8,000 עולים בגונדר ו-4,000 באדיס.

משה ויגדור: אין פה מה להזרים.

משה ויגדור: יש מחנות שבהם יש לימודים ומזון.

משה ויגדור: שם אנשים ממתינים לעלייה.

קולט אביטל: האם אין מישהו שאחראי לניהול של מחנה כזה?

משה ויגדור: נאקוג’ יושב שם, נותן לאנשים אוכל ועושה להם בית ספר יום.

משה ויגדור: זה לא מחנה שמנוהל.

משה ויגדור: באים תלמידים ולומדים מפי מורים מקומיים, שמקבלים כסף מהאמריקנים.

משה ויגדור: יש חדר אוכל שמבשל לכולם אוכל, ויש גם אמהות שבאות עם תעודות ונותנות לילדם אוכל במקום.

משה ויגדור: זה המהות של המחנה.

משה ויגדור: הסוכנות קשרה את כל זה לעלייה ונאקוג’ הסכים שהסוכנות תיכנס למחנות בהקשר לעלייה, כי הסוכנות מכינה את האנשים שם לעלייה.

משה ויגדור: הרעיון היה, להרוויח את הזמן.

משה ויגדור: אפשר היה להחליט כי גם במצב הזה מכפילים את המספר ל-600 עולים כל חודש.

משה ויגדור: הרעיון היה להכין אותם ולהרוויח את הזמן.

משה ויגדור: כיוון שיש כבר מועד של עלייה ורשימות של זכאים, אפשר כבר להתחיל ללמד אותם עברית ויהדות, ואף להכין אותם לגיור.

משה ויגדור: כאשר הם באים לפה, הם נמצאים במרכזי קליטה לא יותר מ-12-14 חודשים, ואז הם מקבלים את המשכנתאות ויכולים לצאת החוצה.

משה ויגדור: זו המסגרת של הפעילות כפי שסוכמה.

קולט אביטל: לפי התמונה שאתה מצייר, אני חשה, שאין לקיחת אחריות על המחנות עצמם.

קולט אביטל: המחנות בעצם יישארו.

קולט אביטל: כשנאקוג’ ניהל את המחנות, ידענו שיש כתובת אחת.

משה ויגדור: אבל נאקוג’ שם.

קולט אביטל: אבל דובר על כך שנאקוג’ יוצא.

קולט אביטל: החלטת הממשלה היתה, כי נאקוג’ יוצא משם.

משה ויגדור: נאקוג’ לא יצא.

משה ויגדור: נאקוג’ עדיין נמצא שם ומעורב.

משה ויגדור: אני דיברתי לפני יומיים עם המנהלים של נאקוג’.

משה ויגדור: הם קיבלו עכשיו עוד כסף , והם מעורבים בכל ההתנהלות שם.

משה ויגדור: נאקוג’ מבינים, כי הסוכנות תיכנס למחנות כאשר יתחילו לזרום 600 איש כל חודש.

משה ויגדור: זאת היתה ההבנה איתם.

משה ויגדור: נאקוג’ עדיין מעורב.

משה ויגדור: הוא אומר כבר חודשים ארוכים, כי הממשלה האתיופית רוצה לגרש אותו, ובינתיים הוא יושב שם ומנהל את המחנות.

משה ויגדור: צריך להבין גם את גודל המחנה ואת מהות ניהולו.

משה ויגדור: לא מדובר במשהו ענק.

משה ויגדור: מדובר במשהו מוגבל, שבו יש בית ספר, מטבח והזנה, בית כנסת, חדר משחקים ומגרש משחקים.

משה ויגדור: אנחנו שואלים פה, למה לא עולים 600 איש כל חודש.

משה ויגדור: את זה ליבנו.

קולט אביטל: לא ליבנו את העניין, אלא רק שמענו את התירוצים.

משה ויגדור: ברגע שיתקיימו כל התנאים לעלייתם של 600 איש בחודש, הסוכנות תיכנס ותדאג לעלייתם של 600 איש.

משה ויגדור: היא תכין את המערכת לעלייתם של 600 איש בכל חודש.

אבהרם נגוסה: הסוכנות היהודית לא רוצה להיכנס ולקחת את האחריות בקומפאונד, כיוון שיש החלטה שאם הממשלה לא תתחיל בהבאת 600 איש כל חודש היא לא תתחיל בביצוע, כיוון שהיא לא רוצה להישאר הרבה זמן באתיופיה.

קולט אביטל: אתה לא יכול לדבר בשם הסוכנות.

אבהרם נגוסה: זה לא תלוי בנאקוג’.

אבהרם נגוסה: הם מזמן אמר: "תיקחו את הקומפאונד".

אבהרם נגוסה: זאת האמת.

משה ויגדור: זה לא נכון.

משה ויגדור: יש נייר שנחתם עם נאקוג’.

אבהרם נגוסה: זאת האמת.

אבהרם נגוסה: נאקוג’ לא נמצא באתיופיה.

אבהרם נגוסה: נאקוג’ לא קיים בכלל באדיס ובגונדר, כיוון שיש עמותה אחרת שעושה זאת.

אבהרם נגוסה: על פי החוק באתיופיה, נאקוג’ רק מעביר כסף לעמותה הזאת.

אבהרם נגוסה: הקהילה בעצמה מנהלת את ענייניה.

אבהרם נגוסה: אין אפילו נציג אחד של נאקוג’, שנמצא באתיופיה.

קולט אביטל: נציג האוצר, האם אתם עשיתם עבודת הכנה להביא לידי החלטה תקציבית את הנושא של העלאת המספר ל-600 עולים כל חודש?

שגיא בלשה: לא רק עשינו, אלא גם תקצבנו.

שגיא בלשה: הפעם אנחנו לא אשמים.

שגיא בלשה: משרד האוצר היה בסדר ופעל לפי ההחלטות.

שגיא בלשה: בשנת 2005 הכנו 3 תוכניות מגירה.

שגיא בלשה: העלות נגזרת ממועד ההתחלה, ואתה לא יודע איך לתקצב עד שלא יוחלט מאיזה יום מתחילה העלייה.

שגיא בלשה: לכן הכנו 3 תוכניות מגירה, מיוני, מאוקטובר ומינואר 2006.

שגיא בלשה: בסופו של דבר, בגלל המשא ומתן עם ממשלת אתיופיה, העלייה לא התחילה בשנת 2005 ולכן גם לא תקצבנו.

קולט אביטל: ממשלת אתיופיה נתנה אישור כבר בחודש אוקטובר.

שגיא בלשה: אבל הממשלה שלנו לא החליטה שמתחילים.

שגיא בלשה: אם היו מחליטים, היינו מוצאים את תוכנית המגירה ומתקצבים זאת.

שגיא בלשה: זה לא קרה, ולכן לא תקצבנו זאת.

שגיא בלשה: בדיוני התקציב של שנת 2006, הוחלט לשים בבסיס התקציב 200,000,000 שקלים לנושא.

שגיא בלשה: אנחנו מחויבים מאוגוסט 2005 לשבת עם משרדי הממשלה ולראות מה הצרכים, וגם את זה התחלנו לעשות.

שגיא בלשה: לא סיימנו את המלאכה, כיוון שנדחה אותו דיון שחנוך הזכיר.

קולט אביטל: נאמר פה, כי יש פרוייקטים שאסור להפעיל בזמן מערכת בחירות, אבל זה נאמר בהומור.

שגיא בלשה: מעבר להומור, יכול להיות שיש בזה שמץ של אמת וכדאי לבדוק את זה.

חנוך צמיר: אני רוצה להגיב לדבריו של מר נגוסה.

חנוך צמיר: אפשר היה לקבל את הרושם, שההחלטה להעלות את המספר מ-300 ל-600 תלויה במשרד הקליטה, שצריך להתעורר בבוקר ולעשות זאת.

קולט אביטל: הוא צריך להמריץ את העניין.

קולט אביטל: אנחנו במערכת בחירות, ואנחנו כל יום מדברים על המרצות.

חנוך צמיר: אני לא רץ במערכת בחירות, בעוד שמר נגוסה כן.

קולט אביטל: אין לזה כל שייכות.

חנוך צמיר: ההחלטה להעלות את מספר העולים מ-300 ל-600 היא החלטת ממשלה, ואנחנו נבצע כל החלטת ממשלה.

קולט אביטל: אתם מחכים שיתקיים הדיון.

קולט אביטל: אתם צריכים ליזום את ההתכנסות הזאת.

חנוך צמיר: אנחנו יוזמים ללא הרף.

חנוך צמיר: אותן שיחות טלפון שהזכרתי קודם, מקורן אצלי.

חנוך צמיר: אנחנו לא נהסס להציג בפני הממשלה את חילוקי הדעות לגבי המשכנתאות, אבל אנחנו נבצע כל החלטה שתתקבל.

ברוך דדון: אנחנו תגברנו את הצוותים שנמצאים באתיופיה באמצעות שני עובדים שהסוכנות מאמנת, עובדים לשעבר של משרד הפנים שמתמחים בבדיקת זכאות.

ברוך דדון: הנציבות ביחד עם משרד האוצר אישרו בינואר גיוס של 10 עובדים מהעדה האתיופית, ובמהלך החודשים האחרונים גייסנו את העובדים האלה.

ברוך דדון: הם כרגע נמצאים בלשכות האזוריות מהדרום עד הצפון.

קולט אביטל: למה הם לא נמצאים באתיופיה?

ברוך דדון: הבדיקה נערכת כאן ולא באתיופיה.

קולט אביטל: למה?

ברוך דדון: התחקירים נעשים על ידי נציגים שקיימים באתיופיה.

קולט אביטל: ואתם בודקים פה את ענייני המשפחות.

ברוך דדון: אנחנו בודקים ענייני המשפחות, השלמת חומר מתוך תיקים קיימים מהמפקד של 1999, בקשות שקיימות אצלנו במהלך כל השנים, ועושים הצלבות.

ברוך דדון: אין תיעוד, הכל מתבסס על תחקירים והצלבות של חומר כתוב.

ברוך דדון: אנחנו לא נהיה הגורם המעכב בעלייתם של 600 איש בחודש.

ברוך דדון: אנחנו ערוכים להגביר את התפוקה של הזכאות.

ברוך דדון: נכון להיום יש יותר מ- 1,850 זכאים לעלייה, כאשר רובם נמצאים בגונדר וכ-250 באדיס.

ברוך דדון: אחוז הבלתי זכאים באדיס הוא פי שניים מאשר בגונדר.

משה באטה: אני שלחתי אלייך מכתב ששלחתי גם לראש הממשלה.

משה באטה: באתיופיה יש קבוצה מסוימת שאף אחד לא מתייחס אליה, דוברי הטיגרית.

משה באטה: חלקם נמצאים באדיס מעל 10 שנים.

משה באטה: לא יכולה להיות אטימות כזאת.

משה באטה: יש לי קירבה משפחתית לאנשים האלה.

משה באטה: לא יכול להיות שאף אחד לא יתייחס אליהם.

משה באטה: האנשים האלה סובלים באדיס מעל 12 שנים.

משה באטה: זו קבוצה קטנה, שצריכים להתייחס אליה.

קולט אביטל: אני הבנתי שהם יהודים.

משה באטה: יש משפחה שבה 4 אחים נמצאים בארץ ו-4 אחים נמצאים באדיס ולא מוכנים להעלות אותם לארץ.

משה באטה: לא יכול להיות מצב כזה.

משה באטה: מדובר בקבוצה של 2,000 איש בערך.

משה באטה: האנשים האלה פונים במשך שנים, ואף אחד לא מתייחס אליהם.

קולט אביטל: שמעתי על הקבוצה הזאת.

קולט אביטל: בהתחלה היתה בעיה, כי כל השליחים שהגיעו לשם דיברו רק אמהרית.

מרינה סולודקין: אפילו ברדיו שלנו אנחנו משדרים 10 דקות בטיגרית.

קולט אביטל: השאלה היא לא מה יש ברדיו.

קולט אביטל: השאלה היא, האם יש שם אנשים שיכולים לדבר איתם.

משה באטה: לא מתייחסים אליהם בכלל.

משה ויגדור: היתה פגישה עם סגנית שרת הקליטה וסגנית שר הפנים, ושם קיבלנו תמיכה רבה וסיוע, וסגנית שר הפנים לקחה על עצמה לבדוק אפשרות לזרז את העלייה על ידי יצירת תקציב חריג לעניין הזה.

משה ויגדור: משם אולי תבוא ישועה וסיוע.

קולט אביטל: אני מבינה, שלא היתה פנייה לוועדת החריגים.

משה ויגדור: בפגישה שערכנו עם סגנית השר, נאמר לנו כי היא תבדוק את הנושא הזה.

קריאה: האם ייתכן שהעלייה תתבצע לפני יוני?

משה ויגדור: יכול להיות.

משה ויגדור: זה תלוי בתוצאות הבדיקות.

משה ויגדור: מוכרחים לומר, שיו"ר הסוכנות דאז, סלי מרידור, היה הראשון שהעלה את העניין הזה בפני ראש הממשלה.

משה ויגדור: לכן, זה לא נכון לבוא היום ולומר לסוכנות שהיא לא עושה, לא נותנת ולא תורמת.

אבהרם נגוסה: אחרי שהוא עזב הדברים השתנו.

קולט אביטל: אנחנו עדיין לא צריכים לתת קרדיט, כי אין עדיין כיסוי לקרדיט הזה.

קולט אביטל: אני רוצה להודות למר הילדסהיימר, שהעלה את הנושא.

קולט אביטל: אני רואה שהמזכיר הגיע.

קולט אביטל: אדוני, אנחנו מסיימים דיון על יהודי הפלשמורה.

קולט אביטל: בפברואר 2003 ובמרץ 2005 התקבלו החלטות להכפיל את מספר העולים, והדבר מתעכב ללא סיבה.

קולט אביטל: אני רוצה לפנות לדני קורן ולראות אם אנחנו יכולים לקבל את ההחלטות הבאות: אנו קוראים לממשלה, לא לדחות יותר את הנושא.

קולט אביטל: היום הסתבר לנו שההחלטות קיימות, התקציבים קיימים בבסיס התקציב, וכי כל מה שחסר זאת התכנסות הממשלה על מנת לתת אור ירוק לפרוייקט הזה.

קולט אביטל: אין שום סיבה לדחות את הביצוע, גם לא הבחירות.

קולט אביטל: מסתבר שקיימים תקציבים בבסיס התקציב, כולל אפשרות להפעיל את זה מהרגע שהממשלה מקבלת החלטה.

שגיא בלשה: לא מהרגע, אלה מהרגע שבו תקציב 2006 יעבור.

קולט אביטל: אני פונה לממלא מקום ראש הממשלה, ואומרת כי אנחנו רואים בחומרה את כל העיכובים האלה, שאין להם אח רע או סיבה.

קולט אביטל: אנחנו שועדת השרים תתכנס ותיתן אור ירוק, כדי שהדבר הזה יוחל.

קולט אביטל: כרגע העניין נשאר באוויר, משום שנאקוג’ יוצא והסוכנות היהודית לא נכנסה.

קולט אביטל: חבל על כל דחייה.

קולט אביטל: אנחנו נצפה לשמוע, מתי הממשלה מתכנסת כדי לסכם את הנושא הזה.

קולט אביטל: אין שום סיבה לחכות ליוני 2006, כיוון שכל התשתית כבר מוכנה.

ישראל מימון: אולי גברתי תסייע לנו להעביר את התקציב של שנת 2006.

ישראל מימון: כרגע זאת הבעיה.

קולט אביטל: אני הבנתי שגם בבסיס התקציב של שנת 2005 אפשר היה להוסיף דברים.

שגיא בלשה: לא.

קולט אביטל: האם לא קיימת ועדת חריגים?

ישראל מימון: היא קיימת במגבלות מסוימות.

ישראל מימון: לצערי, יש הרבה פרוייקטים שתקועים, כמו ההחלטה להעלות את מספר העולים מ-300 ל-600.

ישראל מימון: הבעיה היחידה, היא תקציב 2006.

ישראל מימון: ההחלטה התקבלה במרץ 2005, כאשר דיברנו אז על צורך בהסכם עם נאקוג’, הסוכנות וממשלת אתיופיה.

קולט אביטל: כל זה נחתם.

ישראל מימון: לשמחתנו, נעשתה עבודה טובה מאוד על ידי משרד החוץ מול ממשלת אתיופיה, ובסוף השנה שעברה זה הוחלט.

ישראל מימון: כרגע אנחנו נמצאים בתקופת בחירות ואין לנו כרגע את התוספת הנדרשת.

ישראל מימון: זו הסיבה היחידה לכך שהעניין מתעכב.

קולט אביטל: האם אין שום אפשרות להגביר את קצב העלייה של 1,800 הזכאים?

ישראל מימון: לפי מיטב ידיעתי, אנחנו יכולים להעלות 300 בחודש.

ישראל מימון: אנחנו לא יכולים להתחייב לתוספת משמעותית.

קולט אביטל: תודה רבה, הישיבה נעולה.